লিটল পেঙ্গুইন
লিটল পেঙ্গুইন (ইংরেজি: Little Penguin) (Eudyptula minor) হল একধরনের পেঙ্গুইন যারা পেঙ্গুইন জাতির মধ্যে আকার ও আয়তনে সবথেকে ছোটো। এরা সাধারণত ৩৩ সেমি (১৩ ইঞ্চি) পর্যন্ত দৈর্ঘ্য এবং ৪৩ সেমি (১৭ ইঞ্চি) লম্বা হয়। এদেরকে দক্ষিণ অস্ট্রেলিয়া এবং নিউজিল্যান্ডের উপকূলীয় অঞ্চলে দেখতে পাওয়া যায়। এছাড়াও চিলিতে কিছু কিছু জায়গায় এদের দেখা গেছে। লিটল পেঙ্গুইন ছাড়াও এদের নানা রকমের প্রচলিত নামে ডাকা হয় যেগুলো হল: অস্ট্রেলিয়াতে এদের ফেয়ারি পেঙ্গুইন নামে ডাকা হয় তাদের সব থেকে ছোট আয়তনের জন্য, নিউজিল্যান্ডে এদেরকে লিটল ব্লু পেঙ্গুইন বা ব্লু পেঙ্গুইন নামে ডাকা হয়, তাদের নীল রঙের শরীরের জন্য। এছড়াও মায়োরি ভাষায় এদের করোরা নামে ডাকা হয়।